## Uredba o izvršavanju radne obveze

### NN 11/1994 (17.2.1994.), Uredba o izvršavanju radne obveze

# VLADA REPUBLIKE HRVATSKE

Na temelju članka 20. točka 8. Zakona o obrani ("Narodne
novine", broj 74/93 - pročišćeni tekst), Vlada Republike
Hrvatske je na sjednici održanoj 16. veljače 1994. godine donijela

## UREDBU

### O IZVRŠAVANJU RADNE OBVEZE

I. OPĆE ODREDBE

Članak 1.

Ovom Uredbom se uređuje: ocjenjivanje zdravstvene sposobnosti obveznika
radne obveze, te njihova evidencija, raspoređivanje, pozivanje, poduka
i vježbe, kao i ustrojavanje radnih postrojbi za potrebe oružanih snaga,
odnosno obrane države.

Članak 2.

Pod radnom obvezom građana podrazumijeva se izvršavanje poslova
i radnih zadaća u pravnim osobama i tijelima državne uprave te obavljanje
zadaća i poslova za potrebe oružanih snaga Republike Hrvatske, odnosno
obrane države.

II. OCJENJIVANJE ZDRAVSTVENE SPOSOBNOSTI

Članak 3.

Obveznici radne obveze koji se smatraju nesposobni za izvršavanje te
obveze, zdravstvenu sposobnost utvrđuju u redovitom postupku za ocjenjivanje
radne sposobnosti.

Članak 4.

Obveznici radne obveze raspoređeni na poslove i radne zadaće
u radnim postrojbama za potrebe oružanih sna ga odnosno obrane države,
smatraju se sposobnim za izvršavanje te obveze do podnošenja zahtjeva za
ocjenu zdravstvene sposobnosti.

Zahtjev iz stavka 1. ovog članka podnosi se uredu za obranu koji
obveznika radne obveze vodi u svojoj evidenciji.

Članak 5.

Ocjenu zdravstvene sposobnosti obveznika radne obveze iz članka
4. ove Uredbe donose novačke komisije na temelju zdravstvene dokumentacije,
ne starije od 6 mjeseci, izdane od ovlaštene zdravstvene ustanove.

III. EVIDENCIJA

Članak 6.

Evidenciju obveznika radne obveze, koji su ujedno i vojni obveznici,
vode uredi za obranu i uporedo pravne osobe i tijela državne uprave kod
kojih su obveznici na rasporedu. Evidenciju iz stavka 1. ovog članka
uredi za obranu vode primjenjujući aplikativna rješenja automatske
obrade podataka vojne evidencije.

Članak 7.

Pravne osobe i tijela državne uprave vode evidenciju obveznika radne
obveze koji su zaposleni ili imaju raspored kod njih Evidencija iz stavka
1. ovog članka obvezatno sadrži sljedeće podatke: ime i prezime,
ime roditelja, JMBG, datum i mjesto rođenja, adresu stanovanja, školsku
spremu, kvalifikaciju, zanimanje, raspored i dužnost.

IV. RASPOREÐIVANJE

Članak 8.

Obveznici radne obveze, sukladno planovima obrane, poradi izvršavanja
zadaća u ratu, neposrednoj ugroženosti neovisnosti i jedinstvenosti
Republike i u izvanrednina okolnostima, u miru se raspoređuju na poslove
i radne zadaće odnosno dužnosti u pravne osobe posebno značajne
za obranu Republike i pravne osobe koje su dobile zadaću radi ostvarivanja
nekog od obrambenih interesa na razini države ili županije, tijela državne
uprave, te u radne postrojbe za potrebu oružanih snaga, odnosno obrane
države. Na poslove i radne zadaće u pravne osobe i tijela državne
uprave, osim u radne postrojbe za potrebe oružanih snaga, odnosno obrane
države, raspoređuju se u prvom redu obveznici koji su kod njih zaposleni.

Članak 9.

Obveznike radne obveze koji su i vojni obveznici, na radnu obvezu sukladno
ratnim sistematizacijama pravnih osoba i tijela državne uprave iz člana
8. ove Uredbe, raspoređuju nadležne uprave za obranu.

Obveznici iz stavka 1. ovog članka mogu se rasporediti i u drugu
pravnu osobu bez obzira na mjesto prebivališta.

Članak 10.

Obveznici radne obveze, u pravilu, se raspoređuju na poslove i zadaće
prema svojim stručnim kvalifikacijama i sposobnostima temeljem odluke
nadležnog tijela koje utvrđuje ratnu sistematizaciju. Pravne osobe
posebno značajne za obranu Republike i pravne osobe koje su dobile
zadaću radi ostvarivanja nekog od obrambenih interesa na razini države
ili županije, svoje ratne sistematizacije podnose nadležnim tijelima državne
uprave na ocjenu realnosti broja sistematiziranih radnih mjesta i pribavljanja
suglasnosti na iste.

Nadležno tijelo državne uprave iz stavka 2. ovoga članka, nakon
davanja suglasnosti, ratnu sistematizaciju dostavlja Ministarstvu obrane
poradi davanja konačne suglasnosti.

Članak 11.

Obveznicima radne obveze iz članka 9. ove Uredbe raspored priopćavaju
nadležni uredi za obranu kod kojih se vode u evidenciji. Obveznicima radne
obveze koji nisu vojni obveznici, raspored priopćavaju nadležna tijela
pravnih osoba, odnosno tijela državne uprave kod kojih su raspoređeni
na radnu obvezu.

V. POZIVANJE, PODUKA I VJEŽBE

Članak 12.

Pozivanje obveznika radne obveze provode nadležna tijela u kojima obveznici
imaju raspored. Poziv, osim poziva na mobilizaciju ili probnu mobilizaciju,
dostavlja se obvezniku radne obveze najkasnije 30 dana prije dana određenog
za početak izvođenja poduke, vježbe ili drugog oblika osposobljavanja.

Članak 13.

Obveznici radne obveze koji imaju utvrđen raspored, mogu se pozivati
na poduku, vježbe i druge oblike osposobljavanja. Poduci, vježbama i drugim
oblicima osposobljavanja u pravilu, podliježu obveznici raspoređeni
na poslove i zadaće radne obveze u pravnim osobama koji se tehnološki
ili ustrojbeno razlikuju od poslova i zadaća koje ti djelatnici obavljaju
u miru.

VI. USTROJAVANJE RADNIH POSTROJBI ZA POTREBE ORUŽANIH SNAGA
ODNOSNO OBRANE DRŽAVE

Članak 14.

Poradi organiziranog obavljanja poslova i zadaća značajnih
ili potrebitih za oružane snage Republike Hrvatske, odnosno obrane države,
mogu se ustrojiti postrojbe radne obveze.

Za ustrojavanje radnih postrojbi za potrebe oružanih snaga, odnosno
obrane države, nadležna je uprava za obranu na čijem se području
postrojbe ustrojavaju.

VII. PRIJEI.AZNE I ZAVRŠNE ODREDBE

Članak 15.

Na dan stupanja na snagu ove Uredbe prestaje važiti Uredba o radnoj
obvezi ("Narodne novine", broj 9/85).

Članak 16.

Ova Uredba stupa na snagu osmog dana od dana objave u "Narodnim
novinama".

Klasa: 816-01/93-02/01

Urbroj : 5030109-94-2

Zagreb, 16. veljače 1994.

Predsjednik

**Nikica Valentić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Uredba, NN 11/1994-213